A BIZOTTSÁG 1044/2006/EK RENDELETE
(2006. július 7.)
az olívaolajra vonatkozó forgalmazási előírásokról szóló 1019/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az olívaolaj és az étkezési olajbogyó piacának közös szervezéséről és a 827/68/EGK rendelet módosításáról szóló, 2004. április 29-i 865/2004/EK tanácsi rendeletre (1), és különösen annak 5. cikke (3) bekezdésére,
mivel:
(1)
Az 1019/2002/EK bizottsági rendelet (2) az olívaolajra vonatkozóan szabályokat ír elő bizonyos nem kötelező feliratok tekintetében. Az 1019/2002/EK rendelet 5. cikkének c) pontja értelmében a szűz olívaolajok organoleptikus tulajdonságaira vonatkozó feliratokat csak akkor szabad a címkén feltüntetni, ha ezek az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló, 1991. július 11-i 2568/91/EGK bizottsági rendeletben (3) előírt elemzési módszer eredményein alapulnak.
(2)
A 2568/91/EGK rendelet 2. cikke (1) bekezdése tizedik francia bekezdésének megfelelően az organoleptikus tulajdonságok értékelése a rendelet XII. mellékletében leírt módszer szerint történik. Csak a mellékletben említett kedvező jellemzőket lehet használni. Azonban, tekintettel az e mellékletben meghatározott organoleptikus jellemzők igen csekély számára, a piaci szereplők nehézségbe ütköznek, amikor szűz olívaolajuk organoleptikus tulajdonságait szeretnék feltüntetni a címkén.
(3)
Az oltalom alatt álló eredetmegjelöléssel rendelkező extraszűz olívaolajak tekintetében a Nemzetközi Olívaolaj-tanács befejezte a szűz olívaolajak kedvező jellemzőinek körét kiszélesíteni hivatott új organoleptikus értékelési módszereket kutató munkálatait. Ezek a munkálatok továbbra is folyamatban vannak az oltalom alatt álló eredetmegjelöléssel nem rendelkező szűz olívaolajak esetében.
(4)
Annak érdekében, hogy az oltalom alatt álló eredetmegjelöléssel nem rendelkező szűz olívaolajak tekintetében ezen olajak fajtáinak és ízeinek nagy változatosságát jobban megfogalmazó, gazdagabb szakszókincs álljon rendelkezésre, újabb haladékot kell megállapítani, amely elegendő az eredetmegjelöléssel nem rendelkező szűz olívaolajak pozitív jellemzőinek körét kiszélesítő, új organoleptikus értékelési módszer bevezetéséhez.
(5)
Helyénvaló tehát az 1019/2002/EK rendelet 5 cikkének c) pontját későbbi, a 2008-2009-es gazdasági év kezdetével egybeeső időponttól alkalmazandóvá tenni.
(6)
Az 1019/2002/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak az Olívaolaj- és Étkezésiolajbogyó-piaci Irányítóbizottság véleményével,
ELFOGADTA EZT A RENDELETET:
1. cikk
Az 1019/2002/EK rendelet 12. cikke (2) bekezdése harmadik albekezdésének helyébe a következő szöveg lép:
„Az 5. cikk c) pontját 2008. július 1-jétől kell alkalmazni.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. július 7-én.